Omroeper sterf: Drywer gee hom oorBatteson-Kritzinger en haar man Jake op hul troudag verlede jaar. Foto: Facebook Batteson-Kritzinger en haar skoonma Alna Kritzinger is Saterdagmiddag oorlede nadat die bakkie waarin hulle gery omgeslaan het toe dit teen ŉ ander voertuig gebots het naby Theunissen in die Vrystaat. Batteson-Kritzinger se man, Jake, en haar skoonpa was ook in die bakkie en is ernstig beseer. Hulle bakkie het teen ŉ Toyota Tazz gebots. Die bestuurder van die Toyota Tazz het glo in die verkeerde baan gery nadat hy ŉ ander motor verbygesteek het. Die bestuurder van die Tazz het gevlug na die ongeluk en die motor is later verlate in ŉ township gevind. Luit. Ian Gaobepe, woordvoerder van die polisie, het aan Maroela Media bevestig dat die 35-jarige bestuurder van die Tazz hom Sondagoggend aan die polisie oorgegee het. Gaobepe sê die man sal Maandag in die Theunissen-landdroshof verskyn op aanklagte van strafbare manslag, vlug van die ongelukstoneel en bestuur sonder ŉ lisensie. Batteson-Kritzinger en haar man Jake is volgens hul Facebook-profiele op 28 April verlede jaar getroud. Batteson-Kritzinger het onder meer op Saterdae die “Weekend Warm-up”-program aangebied. Lees ook: Radio-omroeper sterf in ongeluk